CELEX: 62008TN0250
Language: sk
Date: 2008-06-18 00:00:00
Title: Vec T-250/08: Žaloba podaná 18. júna 2008 – Batchelor/Komisia

15.8.2008   
            
            
               SK
            
            
               Úradný vestník Európskej únie
            
            
               C 209/64
            
         Žaloba podaná 18. júna 2008 – Batchelor/Komisia
   (Vec T-250/08)
   (2008/C 209/113)
   Jazyk konania: angličtina
   Účastníci konania
   
      Žalobca: Edward William Batchelor (Brusel, Belgicko) (v zastúpení: F. Young, solicitor, A. Barav, barrister a D. Reymond, lawyer)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť implicitné zamietavé rozhodnutie podľa článku 8 ods. 3 nariadenia o prístupe verejnosti k dokumentom, považované za prijaté Európskou komisiou 9. apríla 2008 a výslovné zamietavé rozhodnutie prijaté Komisiou 16. mája 2008 týkajúce sa žiadosti o prístup k dokumentom predloženým podľa nariadenia Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 1/003, s. 331),
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Táto žaloba o zrušenie podľa článku 230 ES je namierená proti implicitnému rozhodnutiu Komisie z 9. apríla 2008 a proti jej výslovnému rozhodnutiu zo 16. mája 2008, ktoré boli prijaté podľa nariadenia (ES) č. 1049/2001 (1) (ďalej len „nariadenie o prístupe verejnosti k dokumentom“) a ktorými Komisia zamietla žiadosť žalobcu o prístup k dokumentom týkajúcich sa oznamovania opatrení prijatých podľa článku 3a ods. 1 smernice Rady č. 89/552/EHS z 3. októbra 1989 o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania.
   Žalobca tvrdí, že napadnuté rozhodnutie porušuje článok 253 ES a článok 7 ods. 1 a článok 8 ods. 1 nariadenia o prístupe verejnosti k dokumentom a je teda poznačené porušením základnej procesnej požiadavky, konkrétne tým, že neudáva dostatočné dôvody na zamietnutie prístupu k požadovaným dokumentom. Žalobca ďalej tvrdí, že napadnuté rozhodnutie porušuje článok 255 ES a článok 1 písm. a), č 2 ods. 1 a 3, č 4 ods. 1 až 6 nariadenia o prístupe verejnosti k dokumentom tým, že odopiera prístup k požadovaným dokumentom. Predovšetkým žalobca uvádza, že napadnuté rozhodnutie porušuje nariadenie o prístupe verejnosti k dokumentom, keďže sa ním rozhodlo, že sa uplatnia výnimky podľa druhého pododseku článku 4 ods. 3 a podľa prvej a tretej zarážky článku 4 ods. 2 a nakoniec, že napadnuté rozhodnutie porušuje článok 4 ods. 6 nariadenia o prístupe verejnosti k dokumentom neuvedením dôvodov odmietnutia čiastočného prístupu k požadovaným dokumentom.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 1/003, s. 331).